
A tudatos jelenlét és a lelki egészség összefüggéseinek vizsgálata az óvodapedagógusok körében

A kutatás célja az óvodapedagógusok tudatos jelenléte (mindfulness) és a lelki egészségmutatói, mint a szubjektív jóllét, a depresszió és a kiégés; az önbecsült egészségi állapota; illetve a gyermekekkel való kapcsolata közötti összefüggések feltárása volt. A vizsgálati mintát felsőfokú végzettséggel rendelkező óvodapedagógusok (N=202) alkották, átlag életkoruk 41 év volt, átlagosan 15 év munkatapasztalattal rendelkeztek. A kutatásban alkalmazott vizsgálati eszközök validált, önkitöltős kérdőívek voltak.
A változók közötti kapcsolat elemzésére lineáris regressziószámításokat alkalmaztunk. A regressziós modellek mindegyikében a független változók közé a munkahelyi jellemzőket, foglalkoztatási mutatókat és a tudatos jelenlétet vontuk be; a függő változók a jóllét, a kiégés, a depresszió, az önértékelés, az önbecsült egészségi állapot és a gyermekekkel való kapcsolat voltak.
Eredményeink szerint az óvodapedagógusok szubjektív jóllétét a pedagógiai asszisztens csoportban való jelenléte és a tudatos jelenlét magasabb szintje befolyásolják a leginkább. A depressziós tünetek kialakulásának esélyét a regressziós modell alapján a tudatos jelenlét alacsonyabb szintje növelte szignifikáns mértékben. Vizsgálatunkban a pedagógusok önértékelését egyetlen változó, köztük a mindfulness sem befolyásolta. A kiégést előrejelző tényezők elemzésénél a tudatos jelenlét alacsonyabb szintje jelentős hatást gyakorolt a burnout tüneteinek kialakulására. A személy életkora és pályán eltöltött évei, illetve a pedagógusok túlzott munkahelyi terhelését okozó, és ezáltal a kiégés szempontjából kockázatot jelentő magasabb csoportlétszám és a csoport vegyes életkori összetétele sem jelezték előre a burnoutot. Az önbecsült egészségi állapot és a tudatos jelenlét között csak laza kapcsolatot találtunk. A pedagógus-gyermek kapcsolat konfliktusos jellegét a mindfulness alacsonyabb szintje megbízhatóan előrejelezte.
Kutatásunk eredményei rávilágítanak arra, hogy a tudatos jelenét kedvezően hat a pedagógusok lelki egészségére, csökkenti a depresszív tünetek és a kiégés kialakulásának esélyét és fokozza az általános jóllétet. A magasabb mindfulness szinttel rendelkező szakember az óvodapedagógusi pályával együttjáró, fokozott emocionális terhelést jelentő helyzetekben is képes lehet hatékonyabban szabályozni az érzelmeit, könnyebben hangolódik rá a gyermek szükségleteire és empatikusabb, ami meleg érzelmi klímát és kevesebb konfliktust eredményezhet az óvodai csoportban.



